KOMISSION ASETUS (EY) N:o 1043/2006,
annettu 7 päivänä heinäkuuta 2006,
oliiviöljyn tosiasiallisen tuotannon ja tuotantotuen yksikkömäärän vahvistamisesta markkinointivuodeksi 2004/2005
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY (1) ja erityisesti sen 5 artiklan,
ottaa huomioon tuen myöntämistä oliiviöljyn tuotannolle sekä tuottajajärjestöille koskevista yleisistä säännöistä 17 päivänä heinäkuuta 1984 annetun neuvoston asetuksen (ETY) N:o 2261/84 (2) ja erityisesti sen 17 a artiklan 2 kohdan,
sekä katsoo seuraavaa:
(1)
Asetuksen N:o 136/66/ETY 5 artiklassa säädetään, että yksikkömääräistä tuotantotukea on alennettava kaikissa niissä jäsenvaltioissa, joissa tosiasiallinen tuotanto ylittää mainitun artiklan 3 kohdassa tarkoitetun taatun kansallisen enimmäismäärän. Ylityksen määrän arvioimiseksi olisi Kreikan, Espanjan, Ranskan, Italian ja Portugalin osalta otettava huomioon Kreikan osalta komission päätöksessä 2001/649/EY (3), Espanjan osalta komission päätöksessä 2001/650/EY (4), Ranskan osalta komission päätöksessä 2001/648/EY (5), Italian osalta komission päätöksessä 2001/658/EY (6) ja Portugalin osalta komission päätöksessä 2001/670/EY (7) tarkoitettuja kertoimia käyttäen oliiviöljyekvivalenttina ilmaistujen, syötäviksi tarkoitettujen oliivien arvioidut tuotantomäärät.
(2)
Asetuksen (ETY) N:o 2261/84 17 a artiklan 1 kohdassa säädetään, että ennakolta maksettavan oliiviöljyn tuotantotuen yksikkömäärän määrittämiseksi olisi syytä vahvistaa kyseisen markkinointivuoden arvioitu tuotanto. Tämä määrä on vahvistettava sellaiseksi, että vältetään perusteettoman tuen maksaminen oliivinviljelijöille. Kyseinen määrä koskee myös oliiviöljyekvivalenttina ilmaistuja syötäviksi tarkoitettuja oliiveja. Markkinointivuodeksi 2004/2005 arvioitu tuotannon määrä ja ennakolta maksettavan oliiviöljyn tuotantotuen yksikkömäärä vahvistetaan komission asetuksessa (EY) N:o 1709/2005 (8).
(3)
Jotta voidaan arvioida tosiasiallinen tuotanto, jonka tukikelpoisuus hyväksytään, asianomaisten jäsenvaltioiden on ilmoitettava komissiolle viimeistään kutakin markkinointivuotta seuraavana 15 päivänä toukokuuta kunkin jäsenvaltion tukikelpoinen määrä komission asetuksen (EY) N:o 2366/98 (9) 14 artiklan 4 kohdan säännösten mukaisesti. Ilmoitusten perusteella näyttää siltä, että tukikelpoinen määrä on markkinointivuonna 2004/2005 Kreikassa 484 598 tonnia, Espanjassa 1 107 906 tonnia, Ranskassa 3 107 tonnia, Italiassa 951 528 tonnia, Portugalissa 45 296 tonnia ja Sloveniassa 26 tonnia.
(4)
Se, että jäsenvaltiot myöntävät tukea näille määrille, viittaa siihen, että komission asetuksissa (ETY) N:o 2261/84 ja (EY) N:o 2366/98 tarkoitetut tarkastukset on tehty. Tosiasiallisen tuotannon vahvistaminen jäsenvaltioiden ilmoittamien tukikelpoisten määrien perusteella ei estä kuitenkaan tekemästä johtopäätöksiä näiden tietojen tarkkuuden varmistamisen perusteella tilien tarkastamisen ja hyväksymisen yhteydessä.
(5)
Kun otetaan huomioon tosiasiallinen tuotantomäärä, on vahvistettava myös asetuksen N:o 136/66/ETY 5 artiklan 1 kohdassa säädetty tuotantotuen yksikkömäärä, joka maksetaan tosiasiallisen tuotannon tukikelpoisille määrille.
(6)
Slovenian osalta tässä asetuksessa vahvistettu tuotantotuen yksikkömäärä johtuu yhteisen maatalouspolitiikan suorien tukijärjestelmien yhteisiä sääntöjä ja tiettyjä viljelijöiden tukijärjestelmiä koskevan neuvoston asetuksen (EY) N:o 1782/2003 (10) 143 a artiklassa tarkoitetun prosenttiosuuden soveltamisesta vuonna 2005.
(7)
Tässä asetuksessa säädetyt toimenpiteet ovat oliiviöljyn ja syötäviksi tarkoitettujen oliivien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen N:o 136/66/ETY 5 artiklassa tarkoitettu oliiviöljyn tuen maksamisessa käytettävä tosiasiallinen tuotannon määrä on markkinointivuonna 2004/2005:
-
484 598 tonnia Kreikassa,
-
1 107 906 tonnia Espanjassa,
-
3 107 tonnia Ranskassa,
-
951 528 tonnia Italiassa,
-
45 296 tonnia Portugalissa,
-
26 tonnia Sloveniassa.
2. Asetuksen N:o 136/66/ETY 5 artiklassa tarkoitettu tukikelpoisille tosiasiallisille tuotantomäärille maksettava tuotantotuen yksikkömäärä on markkinointivuonna 2004/2005:
-
130,27 euroa/100 kg Kreikassa,
-
90,53 euroa/100 kg Espanjassa,
-
132,25 euroa/100 kg Ranskassa,
-
73,93 euroa/100 kg Italiassa,
-
132,25 euroa/100 kg Portugalissa,
-
39,68 euroa/100 kg Sloveniassa.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä heinäkuuta 2006.